b'\n_START_ARTICLE_\nLevoton Sussie\n_START_SECTION_\nJuoni\n_START_PARAGRAPH_\nTukholmalainen Erik kertoo elokuvassa tarinaansa poliiseille takaumina. H\xc3\xa4n palaa kotiseudulleen etsim\xc3\xa4\xc3\xa4n kadonnutta siskoaan. H\xc3\xa4n on pit\xc3\xa4nyt t\xc3\xa4t\xc3\xa4 kilttin\xc3\xa4 maalaistytt\xc3\xb6n\xc3\xa4, mutta osoittautuu ett\xc3\xa4 sisko on viett\xc3\xa4nyt levotonta el\xc3\xa4m\xc3\xa4\xc3\xa4 josta kukaan ei oikein halua puhua. Jopa paikallinen saamaton poliisimies vaikuttaa olevan sekaantunut asioihin.\n_START_SECTION_\nArvioita\n_START_PARAGRAPH_\nTurun Sanomien P\xc3\xa4ivi Valotien mielest\xc3\xa4 Levoton Sussie on sekava yhdistelm\xc3\xa4 puskafarssia ja v\xc3\xa4kivallalla leikittelev\xc3\xa4\xc3\xa4 rikoselokuvaa. H\xc3\xa4nest\xc3\xa4 sen kuvallisessa toteutuksessa ja selitteleviss\xc3\xa4 musiikkivalinnoissa n\xc3\xa4kyy tekij\xc3\xa4ns\xc3\xa4 tausta musiikkivideo- ja televisio-ohjaajana. Valotien mukaan elokuvassa ovat ristiriidassa realistiset milj\xc3\xb6\xc3\xb6t ja liioittelevan romantisoidut rikollishahmot niin, ett\xc3\xa4 tarinaa on vaikea alkuunkaan uskoa vaikka se onkin liioitteleva farssi.'